जयपुर सीरियल ब्लास्ट की साजिश रची थी; महाराष्ट्र पुलिस ने गिरफ्तार किया
Madhya Pradesh Ratlam NIA Terror Group Raid Update - महाराष्ट्र पुलिस ने जयपुर सीरियल ब्लास्ट की साजिश रचने वाले दो और आरोपियों को गिरफ्तार किया है। इमरान खान और मोहम्मद यूनुस रतलाम के रहने वाले हैं।
महाराष्ट्र पुलिस ने जयपुर सीरियल ब्लास्ट की साजिश रचने वाले दो और आरोपियों को गिरफ्तार किया है। इमरान खान और मोहम्मद यूनुस रतलाम के रहने वाले हैं। इन पर 5-5 लाख रुपए का इनाम था। राष्ट्रीय जांच एजेंसी (NIA) को लंबे अर्से से इनकी तलाश थी। इनके कुछ साथी पहले से जेल में हैं।
दो दिन पहले सोमवार को NIA ने रतलाम में छापा मारा था। टीम ने जयपुर को दहलाने की साजिश के मास्टरमाइंड इमरान पिता शरीफ की प्रॉपर्टी अटैच की थी। इमरान अपने पोल्ट्री फॉर्म में साथियों को IED बम बनाने की ट्रेनिंग देता था। वह पहले से जेल में है।
पुणे पुलिस के मुताबिक, तीन आरोपी 18-19 जुलाई की दरमियानी रात 3 बजे बाइक चुराने की फिराक में थे। पेट्रोलिंग के दौरान पुलिस ने कोथरुड इलाके से दो आरोपियों को पकड़ लिया। इनका एक साथी भाग निकला। शुरूआती पूछताछ में शक होने पर आरोपियों को उनके घर ले जाकर तलाशी ली गई।
पुणे CP रितेश कुमार के मुताबिक, पूछताछ में सामने आया कि इमरान खान और मोहम्मद यूनुस साकी NIA के वांटेड हैं। इनके घर से एक लाइव राउंड, 4 मोबाइल, लैपटॉप बरामद हुए। आज दोनों को कोर्ट में पेश किया जाएगा। ATS और NIA को भी सूचित किया है।
डेढ़ साल से घरवालों से संपर्क नहीं, दोनों के पिता देश से बाहर
यूनुस साकी रतलाम शहर के शायर चबूतरा मस्जिद क्षेत्र का रहने वाला है। इमरान शहर के अशोक नगर ग्रीन सिटी से है। दैनिक भास्कर ने इनके परिजन से बात की। पता चला दोनों का परिवार से डेढ़ साल से कॉन्टैक्ट नहीं हुआ। इमरान के घर उसकी मौसी की बेटी मौजूद थी। उसने बताया कि इमरान की मां बीमार है। अस्पताल गई हैं। इमरान के पिता यूसुफ साबरी कुवैत में नौकरी करते हैं।
यूनुस के घर पर उसकी मां, पत्नी और भाभी मिले। यूनुस की मां ने बताया, 'पिछले साल रमजान के एक दिन पहले ही यूनुस घर से चला गया था। तब से उसके बारे में कोई जानकारी नहीं।' यूनुस के पिता भी सऊदी अरब में नौकरी करते हैं। घर पर तीन महिलाओं के अलावा कोई पुरुष सदस्य नहीं। यूनुस के बारे में मां ने बताया कि वह कोई काम नहीं करता था।
पहले तीन साथी बम बनाने की सामग्री के साथ पकड़े गए थे
जयपुर ब्लास्ट के साजिशकर्ता देशद्रोही संगठन सूफा से जुड़े हुए हैं। 30 मार्च 2022 में राजस्थान के निंबाहेड़ा से संगठन के तीन सदस्य जुबेर, अल्तमश शेरानी और सैफुल्ला विस्फोटक और बम बनाने की सामग्री के साथ पकड़े गए थे। इनसे पूछताछ के बाद टोंक (राजस्थान) से फरहान और मुजीब को गिरफ्तार किया गया था। रतलाम पुलिस ने मास्टरमाइंड इमरान पिता शरीफ खान, आमीन फावड़ा और आमीन पिता अब्दुल समद को पकड़कर राजस्थान पुलिस को सौंपा था।
मामला आतंक और टेरर फंडिंग से जुड़े होने पर 10 महीने पहले भी NIA की टीम रतलाम आई थी। जांच एजेंसी ने जांच पूरी कर जयपुर की स्पेशल NIA कोर्ट में 11 आरोपियों के खिलाफ चार्जशीट दाखिल की। इन पर सीरियल ब्लास्ट कर जयपुर को दहलाने की साजिश का आरोप है।
इनके खिलाफ दायर हुई है चार्जशीट
तीन और आतंकियों की संपत्ति हो सकती है अटैच
जयपुर में सीरियल ब्लास्ट करने के लिए 12 किलो आरडीएक्स ले जाने वाले रतलाम के तीन और आरोपियों की संपत्ति भी एनआईए अटैच कर सकती है। इसके लिए एनआईए ने इन तीनों की संपत्ति की संबंधित विभागों से जानकारी जुटाना शुरू कर दी है। आरोपियों में अल्तमश शेरानी, सैफुद्दीन उर्फ सैफुल्लाह पिता रमजानी (दोनों निवासी शेरानीपुरा रतलाम) और जुबेर पिता फकीर मोहम्मद निवासी आनंद कॉलोनी, रतलाम शामिल हैं। संपत्ति अटैच करने के लिए संबंधित विभागों से जानकारी जुटाई जा रही है।
इमरान देता था IED बम बनाने की ट्रेनिंग
NIA ने विशेष कोर्ट में रतलाम निवासी 10 आरोपियों और ठाणे महाराष्ट्र के एक आरोपी सहित 11 आतंकियों के विरुद्ध आरोप पत्र दाखिल किया है। NIA ने अपनी चार्जशीट में बताया कि राजस्थान के निंबाहेड़ा में 30 मार्च 2022 को केस दर्ज किया गया है। कार में विस्फोटक के साथ पकड़े गए आरोपियों के मामले में की गई विस्तृत जांच में कुल 11 आरोपियों की भूमिका सामने आई है।
मुख्य आरोपी इमरान पिता मोहम्मद शरीफ है। उसने सूफा संगठन के अपने अन्य साथियों के साथ मिलकर आतंक फैलाने की साजिश रची थी। इसके लिए मुख्य आरोपी इमरान खान ने अपने फार्म हाउस पर ट्रेनिंग और मीटिंग आयोजित कर IED बम बनाना भी अपने साथियों को सिखाया था। IED बम बनाने के लिए सामग्री इमरान ने लोकल मार्केट से जुटाई थी।
रतलाम में 2012 में शुरू किया था सूफा संगठन
बताया जाता है कि सूफा संगठन की शुरुआत रतलाम में 2012 में हुई थी। शुरुआत में 40 - 45 युवकों ने मिलकर इसे शुरू किया था। बाद में रतलाम के करीब 70 युवा और जुड़ गए। संगठन की शुरुआत असजद और जुबेर ने की थी। इनका मकसद इस्लाम धर्म का प्रचार प्रसार कर मुस्लिम समाज में मौजूद लोगों को जोड़े रखना था, लेकिन बाद में ये युवाओं को बहकाने का काम करने लगे।
आतंकियों की स्लीपर सेल है सूफा
सूफा कट्टरपंथी सोच के कुछ युवकों का एक संगठन है। यह संगठन समाज में कट्टरपंथी सोच और तौर-तरीकों का हिमायती है। यह आतंकियों के स्लीपर सेल की तरह काम करता है। ग्रुप समाज में रहन-सहन के तौर-तरीके अपने हिसाब से चलाने के लिए विवादों में रहा है। मुस्लिम समाज के शादी-विवाह तथा अन्य कार्यक्रम रीति-रिवाजों को सूफा ने हिंदू रीति-रिवाज बताकर विरोध किया था। इस संगठन ने रतलाम में दो बड़े हत्याकांड को भी अंजाम दिया है।
रतलाम के तरुण और कपिल हत्याकांड में शामिल रहा है सूफा
कपिल हत्याकांड: सितंबर 2014 को कांग्रेस नेता यास्मिन शेरानी पर आरोपियों ने गोली चलाई थी। इसके बाद कट्‌टरपंथियों ने उत्पात मचाया और शहर को कर्फ्यू में झोंक दिया था। कट्‌टरपंथियों ने महू रोड बस स्टैंड पर बजरंग दल नेता कपिल राठौड़ और उनकी होटल पर काम करने वाले पुखराज की गोली मारकर हत्या कर दी थी।
तरुण हत्याकांड: 21 सितंबर 2017 की रात कॉलेज रोड पर लंबी गली निवासी तरुण सांखला की एक्टिवा सवार दो युवकों ने रंजिश में हत्या कर दी थी। पुलिस ने गोली मारने के आरोप में चिंगीपुरा निवासी अयाज पिता इदरीस, सलमान उर्फ पप्पन पिता हुसैन खान पठान को गिरफ्तार किया था। पूछताछ में पता चला कि कट्टरपंथी संगठन सूफा के लोगों ने हत्या का षड्यंत्र रचा और आरोपियों की मदद की।
पुलिस ने वसीम उर्फ पांडू पिता शब्बीर पठान निवासी चिंगीपुरा, असीम पिता जहूर शेरानी, अज्जू उर्फ मोइन पिता मंसूर खान, अल्तमस पिता बशीर खान शेरानी, सूफा सरगना असजद पिता जहूर खान चारों निवासी शेरानीपुरा और जुबेर पिता फकीर मोहम्मद निवासी आनंद कॉलोनी को गिरफ्तार किया था। जुबेर ने आरोपियों को पिस्टल उपलब्ध करवाई थी।
ये भी पढ़ें...
रतलाम में NIA का छापा...सूफा के मास्टरमाइंड की प्रॉपर्टी अटैच
राष्ट्रीय जांच एजेंसी (NIA) ने सोमवार को रतलाम में रेड की। छापा जयपुर को दहलाने की साजिश रचने वालों और देशद्रोही संगठन सूफा से जुड़े सदस्यों के ठिकानों पर पड़ा। मास्टर माइंड इमरान के फार्म हाउस पर जांच एजेंसी की तीन सदस्यीय टीम पहुंची। यहां उसकी संपत्ति अटैच करने के लिए ऑर्डर चस्पा किया। कार्रवाई में रेवेन्यू और लोकल पुलिस टीम भी साथ रही। पूरी खबर पढ़ने के लिए यहां क्लिक करें...